Anɛ o maa suɔ nɛ o kane munyu nɛ ɔ ngɛ %% mi lo?
Baiblo ɔ Ngɛ Intanɛti ɔ Nɔ | NGMAMI KLƆUKLƆU Ɔ—JE EHE BAIBLO
Anɛ o maa suɔ nɛ o kane munyu nɛ ɔ ngɛ %% mi lo?
3 "Ngmaa kɛ ya ha Saadis asafo ɔ bɔfo ɔ ke: Níhi nɛ nɔ nɛ e ngɛ Mawu mumi kpaago ɔmɛ kɛ dodoe kpaago ɔmɛ ɔ ngɛ dee ji nɛ ɔ nɛ: 'I le o ní peepee ɔmɛ kaa o ngɛ biɛ kaa o ngɛ wami mi, se o gbo.
2 O hɛ nɛ hi o he nɔ, nɛ o wo níhi nɛ piɛ nɛ a pee klaalo kaa a ma gbo ɔ he wami, ejakaa i nɛ kaa o tsu o ní tsumi ɔmɛ kɛ pi si kulaa ngɛ ye Mawu ɔ hɛ mi.
3 Enɛ ɔ he ɔ, yaa nɔ nɛ o kai nɔ́ nɛ o nine su nɔ ɔ, kɛ nɔ́ nɛ o nu ɔ, nɛ o ya nɔ nɛ o baa yi, nɛ o tsake o tsui. Lɛɛ ja o hɛ tsɛ̃, se ke pi jã a, kokooko ɔ, ma ba kaa julɔ nɛ o be ngmlɛfia tutuutu nɛ ma ba o nɔ ɔ lee kulaa.
4 "'Se kɛ̃ ɔ, o ngɛ ni kakaaka komɛ ngɛ Saadis nɛ mɛɛ lɛɛ a ble we a tade ɔmɛ, nɛ a kɛ mi maa nyɛɛ ngɛ tade hiɔhi a mi, ejakaa a sa.
5 Nɔ nɛ e yeɔ kunimi ɔ, a maa wo lɛ tade hiɔhi, nɛ i be e biɛ tsue ngɛ wami womi ɔ mi, mohu ɔ, ma wo e biɛ ta ngɛ ye Tsɛ ɔ kɛ e bɔfo ɔmɛ a hɛ mi.
6 Ha nɔ nɛ e ngɛ tue ɔ nɛ e nu nɔ́ nɛ mumi ɔ ngɛ asafo ɔmɛ dee ɔ.'
7 "Ngmaa kɛ ya ha Filadelfia asafo ɔ bɔfo ɔ ke: Níhi nɛ nɔ nɛ e ngɛ klɔuklɔu, nɔ nɛ e ji anɔkualetsɛ, nɔ nɛ David safe ɔ ngɛ e dɛ, nɔ nɛ e bliɔ bɔ nɛ pee nɛ nɔ ko nɛ e ko nga nɛ e ngaa bɔ nɛ pee nɛ nɔ ko nɛ e ko bli ɔ ngɛ dee ji nɛ ɔ nɛ:
8 'I le o ní peepee ɔmɛ—hyɛ! i ngɔ sinya ko nɛ a bli kɛ ma o hɛ mi nɛ nɔ ko be nyɛe ma nga. Nɛ i le kaa o ngɛ he wami bɔɔ, nɛ o ye ye munyu ɔ nɔ, nɛ o ji ye biɛ ɔ se.
9 Hyɛ! ma pee nihi nɛ a je Satan kpe he ɔ nɛ a deɔ ke Yuda bi ji mɛ, se pohu pi jã se a ngɛ lakpa yee ɔ—hyɛ! ma ha nɛ a ma ba kpla si ngɛ o nane nya, nɛ ma ha nɛ a maa le kaa i suɔ mo.
10 Akɛnɛ o ye ye si fimi munyu ɔ nɔ he je ɔ, imi hu ma je mo kɛ je ka ngmlɛfia a mi, nɔ́ nɛ maa ba zugba a nɔ hehi tsuo nɛ nimli ngɛ ɔ, nɛ́ ma kɛ ka nihi nɛ a ngɛ zugba a nɔ ɔ.
11 I ma oya nɔuu. Yaa nɔ nɛ o pɛtɛ nɔ́ nɛ o ngɛ ɔ he wawɛɛ, konɛ nɔ ko nɛ e ko ngɔ o jlasi ɔ.
12 "'Nɔ nɛ e yeɔ kunimi ɔ—ma pee lɛ titima ngɛ ye Mawu ɔ sɔlemi we ɔ, nɛ e be kpo jee ngɛ mi hu gblegbleegble, nɛ ma ngma ye Mawu ɔ biɛ ɔ, kɛ ye Mawu ɔ ma a, Yerusalɛm Ehe ɔ nɛ kpleɔ si kɛ jeɔ hiɔwe ngɛ ye Mawu ɔ ngɔ ɔ biɛ, kɛ imi nitsɛ ye biɛ ehe ɔ ngɛ e nɔ.
13 Ha nɔ nɛ e ngɛ tue ɔ nɛ e nu nɔ́ nɛ mumi ɔ ngɛ asafo ɔmɛ dee ɔ.'
14 "Ngmaa kɛ ya ha Laodikea asafo ɔ bɔfo ɔ ke: Níhi nɛ Amen ɔ, anɔkualetsɛ kɛ odasefo no nitsɛnitsɛ ɔ, Mawu adebɔ níhi a sisije ɔ ngɛ dee ji nɛ ɔ nɛ:
15 'I le o ní peepee ɔmɛ kaa o be yluduu nɛ o dɔɛ la hulɔ. I ná nɛ o ngɛ yluduu aloo o dɔ la mohu.
16 Lɔ ɔ he ɔ, akɛnɛ o ngɛ kulɔkulɔ nɛ o dɔɛ la nɛ o be yluduu hu he je ɔ, ma vie mo kɛ je ye nya mi kɛ pue he.
17 Ejakaa o deɔ ke, "Niatsɛ ji mi, nɛ i ná ní, nɛ nɔ́ ko nɔ́ ko he hia we mi," se o li kaa o ngɛ haomi mi, nɛ o ní ngɛ mɔbɔ, nɛ o ji ohiatsɛ, kɛ hɛ yuyuilɔ, nɛ o hɛɛ o he gu,
18 i ngɛ mo ga woe nɛ o ba he sika tsu nɛ a kɛ la tsu he ngɛ ye dɛ konɛ o pee niatsɛ, kɛ tade hiɔhi konɛ o pee nɔ nɛ e dla e he bɔ nɛ pee nɛ o he gu nɛ ngɛ zo ɔ nɛ ko je kpo, kɛ hɛ ngmɛ tsopa nɛ o kɛ kpa o hɛ ngmɛ ɔmɛ a nɔ, konɛ o hyɛ nɔ́.
19 "'Nihi tsuo nɛ i suɔ a sane ɔ, i kãa a hɛ mi nɛ i tsɔseɔ mɛ. Lɔ ɔ he ɔ, o hɛ nɛ dɔ nɛ o tsake o tsui.
20 Hyɛ! i daa si ngɛ sinya a nya nɛ i ngɛ sie. Ke nɔ ko nu ye gbi nɛ e bli sinya a, ma ba e we ɔ mi nɛ i kɛ lɛ ma ba ye gbɔkuɛ ní ɔ, nɛ lɛ hu e kɛ mi maa ye.
21 Nɔ nɛ e yeɔ kunimi ɔ, ma ha lɛ he blɔ konɛ e kɛ mi nɛ hi si ngɛ ye matsɛ sɛ ɔ nɔ kaa bɔ nɛ i ye kunimi nɛ i kɛ ye Tsɛ ɔ hi si ngɛ e matsɛ sɛ ɔ nɔ ɔ.
22 Ha nɔ nɛ e ngɛ tue ɔ nɛ e nu nɔ́ nɛ mumi ɔ ngɛ asafo ɔmɛ dee ɔ.'"